Wir, ✳ Fridˀrich ✳ und Liupolt, gebruder, ✳ von gotes genaden hertzogen in Osterrich ✳ und von Steyr, ✳ herre ze Chrayn, ✳ auf der Windischen Marich ✳ und
ze Portenowe, ✳ grafen ze Chyburg ✳ und ze Habsbuͤrg ✳ und lantgrafen in Ellsazzen, ✳ verjehen und tuͤn chunt ✳ an unser stat ✳ und unser lieben bruͤder ✳ Albrehten, ✳ Heinrichen ✳ und
Otten ✳ allen leuten, ✳ die disen brief sehent, ✳ lesent ✳ oder horent lesen, ✳ daz wir got ✳ und unser vrowen ✳ und allen heiligen ze lobe und ze êren ✳ und auͦch durch unsers lieben herren
und vaters, chuͤnig Albrehts, ✳ und unser lieben vrowen und muͦter, chuneginn Elsbeten, sele ✳ und unser ✳ und aller unser vodern selen ✳ ze haile ✳ und ze trost ✳ daz chloster datz
Chunigesvelde, ✳ Sand Chlaren ordens, ✳ gelegen in Chostnizer bistum, ✳ unser stiftunge ✳ und unser lieben vrowen und muͤter, der vorgenanten, stiftung ist, ✳ di auch da erwelt
hat ze ligen, ✳ gentzlichen in unsern scherme ✳ und unser genade genomen haben ✳ und vrien ez also ✳ und geben in daz reht, ✳ daz wir ✳ noh dehainer unser erben ✳ noh unser
nahchomen ✳ oder unser verweser ✳ oder amptman ✳ oder rihter ✳ dehein stiwͤr ✳ oder fuͤr ✳ oder nahtselde ✳ oder dehainer slaht ungelt ✳ nemen sullen ✳ auͦf des vorgenanten ✳
chlosters leuten noh guͤt, ✳ daz ez nu hat ✳ oder her nah rehtt und redelich gewinnen mag. ✳ ez sol auͦch auf des vorgenanten chlosters guͤt ✳ dehain rihter gwalt ✳ noh gerihte haben, ✳ und swaz sache ✳ auf dem selben guͤt auf erstent, ✳ di sullen des chlosters phlegaer hoͤren ✳ und rihten, ✳ an alein di sache, ✳ di an den toͤt get, ✳ di sol der lantrihter
rihten ✳ oder swen des landes herre dar zuͤ schaffet ✳ ze rihten gein dem schuldigen, ✳ gegen sinem leibe ✳ und niht gegen sinem guͤt, ✳ und sol des schuldigen guͦt ✳ dem chloster gevallen
nah reht. ✳ si schullen auch allez des, ✳ des si zedem chloster bedurfen, ✳ furen in unserm lande ✳ und in unser gepiete an zole ✳ und an allez ungelt. ✳ wir ✳ geben in auͦch daz reht, ✳
in welichen unser stat si des chlosters guͤt ✳ fuͤrent ✳ oder zebehalten gebent, ✳ daz man siù daz ✳ lazze in ✳ und auͤz fuͤren an allez ungelt ✳ und an allen irresal. ✳ wir geben in auch daz
reht, ✳ daz si auf der Aͤr ✳ ainen vischaer haben sullen ✳ und auf der Reuse ainen an allen irresal. ✳ wer aber, ✳ daz die vischeͣr baide ✳ auf der vorgenanten wazzer ainem mit ein andˀ
vischten, ✳ dar an ✳ sol si nieman irren. ✳ ez ist auͦch unser wille, ✳ daz von dem chloster ein wagen in unser hoͤltzer ge, ✳ wenn si sin bedurfen. ✳ wir ✳ geben in ✳ auch den chirichensatz daz Stouffen mit allem dem nutze und reht, ✳ als wir gehabt haben, ✳ also ✳ daz des vorgenanten chlosters abtessinne und di samnunge von des ✳ vorgenanten ✳
chirichensatzes nutze und auch von dem hofe ze Reynvelde, ✳ den unser lieb vrowe und muͤter ✳ umb ir beraitschaft gechauffet hat, ✳ sehs priester ✳ Minnerbruder ordens
da von haben sullen. ✳ swenn in ✳ der chirichensatz von den chorherren ze Chostnitz gelediget und ge ewigt wirt, ✳ so sullen si furbaz di sehs priester ewichlichen haben ✳
und sullen den ✳ ir notdurft an allen dingen verziehen ✳ als verre, ✳ als vier und zwaintzig march gelts ✳ herren gulte ✳ nah des landes gewonheit gelangen mag. ✳ auͦch wellen wir
daz, ✳ daz di Minnerbruder mit den selben vrowen ✳ und mit ires chlosters guͤt ✳ niht ze schaffen haben ✳ noh dehainen gwalt daruber haben, ✳ wan als vil, ✳ ob diu abtessinnͤ und
der convent der bruder raͤts bedurfen, ✳ daz si danne den vrowen raten daz beste, ✳ daz si chunnen und wizzen. ✳ sust sol des chlosters geschaefte und ordenung, ✳ werltliches geschaeftes unzergaennichliͤchs guͦtes ✳ geͣntzlich und gar sten ✳ in der abtessinne und ✳ des convents gwalt ✳ an allen irresal. ✳ wir wellen auch, ✳ daz di vorgenanten ✳
vrowen ✳ weder gaistleich ✳ noh werltleich gest enphahen, ✳ ez sin Minnerbruder ✳ oder Prediger ✳ oder welicher laͤi ordens begeben leut si sin. ✳ und ze ainer vesten und staeten ewichait diser sache und diser stifte, so haben wir ✳ disen brief versigelt ✳ mit unsern hangunden insigeln. ✳ wand wir, ✳ Albreht, ✳ Heinrich ✳ und Otto, niht
insigel haben, ✳ da von genuͤget uns wol ✳ mit unser bruder insigeln. ✳ der brief ist geben ze Wienne, ✳ da von Christes gepùrd ergangen waren ✳ driutzehen
hundert jar ✳ und dar nah in dem vierzehenden jar, ✳ an sand Laurentien tag. ✳